proiect

**GUVERNUL REPUBLICII MOLDOVA**

**HOTĂRÎRE**

nr. \_\_\_\_\_\_\_\_\_\_ din \_\_\_\_\_\_\_\_\_\_\_\_\_

Privind aprobarea proiectului Legii

cu privire la denumiri geografice

Guvernul HOTĂRĂŞTE:

Se aprobă proiectul Legii cu privire la denumiri geografice și se prezintă Parlamentului spre examinare.

**PRIM-MINISTRU Natalia GAVRILIȚA**

Contrasemnează:

Ministrul Economiei

Ministrul Justiţiei

*Proiect*

**PARLAMENTUL REPUBLICII MOLDOVA**

**LEGE**

**cu privire la denumiri geografice**

Parlamentul adoptă prezenta lege ordinară.

Prezenta Lege a fost elaborată în temeiul Legii nr.254/2016 cu privire la infrastructura naţională de date spaţiale (anexa nr.1, pct.3 Denumiri geografice, Nume de zone, regiuni, localităţi, oraşe mari, suburbii, oraşe mici sau aşezări, sau orice alt element geografic sau topografic de interes public sau istoric).

**Capitolul I**

**DISPOZIȚII GENERALE**

**Articolul 1. Sfera de reglementare**

(1) Prezenta lege reglementează raporturile ce țin de atribuirea denumirilor geografice și de redenumirea obiectelor geografice amplasate în limitele administrativ-teritoriale ale Republicii Moldova, identificarea, standardizarea, stabilirea, înregistrarea, utilizarea și protejarea (salvgardarea) denumirilor geografice, precum și controlul asupra acestora.

(2) Scopul Legii este asigurarea standardizării utilizării și protejării (salvgardării) denumirilor geografice pentru dezvoltarea patrimoniului cultural și istoric al Republicii Moldova.

(3) Prezenta lege nu se aplică raporturilor ce țin de identificarea, atribuirea și standardizarea denumirilor geografice asupra teritoriilor cu un regim special de utilizare (zone economice libere, obiecte din domeniul apărării, obiecte cu un regim special de utilizare, etc.), arterelor de circulație și zonelor de circulație publică, indicațiilor geografice, denumirilor de origine și specificațiilor tradiționale garantate.

**Articolul 2. Noțiuni principale**

În sensul prezentei legi, următoarele noțiuni principale semnifică:

*denumire geografică* - denumire proprie atribuită obiectului geografic, care servește pentru recunoașterea și distingerea acestuia;

*denumire geografică oficială* - denumirea geografică a unui obiect geografic, atribuită în condițiile prezentei legi și aprobată printr-un act normativ;

*denumire geografică neoficială* - denumirea geografică a unui obiect geografic, care nu a fost atribuită în condițiile prezentei legi și/sau nu este aprobată printr-un act normativ;

*identificarea denumirii geografice* - totalitatea acțiunilor efectuate în scopul recunoașterii denumirilor geografice;

*obiect geografic* - o formațiune integrală și relativ stabilă de pe suprafața Pământului, care există sau a existat în trecut și se caracterizează printr-o amplasare geografică respectivă;

*redenumirea obiectului geografic* - schimbarea denumirii existente a obiectului geografic în cazurile și condițiile stabilite de prezenta lege;

*registrul denumirilor geografice* – sursă oficială a denumirilor geografice a obiectelor, constituită din totalitatea informațiilor deținute în sistem informațional automatizat;

*standardizarea denumirilor geografice* - selectarea celei mai utilizate și acceptabile denumiri geografice a unui obiect geografic, determinarea și aprobarea procedurilor de utilizare și ajustare a denumirior la tradiții naționale;

*stabilirea denumirilor geografice* - atribuirea denumirii obiectelor geografice și redenumirea acestora.

**Articolul 3. Principii generale în domeniul denumirilor geografice**

(1) În domeniul denumirilor geografice se respectă următoarele principii:

1. legalității;
2. univocității - care presupune recunoașterea unei singure denumiri oficiale pentru un

obiect geografic la un moment dat într-o singură limbă;

1. protejării (salvgardării) denumirilor geografice;
2. considerării intereselor naționale;
3. considerării condițiilor naturale, geografice, istorice, naționale, etnografice, culturale,

sociale și de altă natură care pot influența denumirile geografice;

1. considerării opiniei locuitorilor care domiciliază pe teritoriu ce ține de obiectul

geographic determinat.

(2) Deciziile organului responsabil de domeniul denumirilor geografice urmează să fie ghidate de principii generale, care au prioritate asupra altor principii, cu excepția cazurilor când din motive convingătoare rezultă inversul.

**Articolul 4. Cerințe, norme și reguli în domeniul denumirilor geografice**

Cerințe, norme și reguli uniforme în domeniul denumirilor geografice sunt stabilite de prezenta lege și alte acte normative adoptate în conformitate cu aceasta.

**Capitolul II**

**COMPETENȚELE ADMINISTRATIVE ȘI DE REGLEMENTARE**

**Articolul 5. Competența Guvernului**

Guvernul:

1. determină politica de stat în domeniul denumirilor geografice;
2. asigură realizarea politicii de stat în domeniul denumirilor geografice;
3. aprobă cadrul normativ ce reglementează prezenta lege;
4. aprobă componența Comisiei Naționale pentru denumiri geografice și Regulamentul de funcționare acesteia;
5. asigură crearea și ținerea Registrului denumirilor geografice.

**Articolul 6. Atribuțiile autorității publice centrale de specialitate**

Autoritatea publică centrală de specialitate exercită următoarele atribuții:

1. elaborează proiecte de acte normative în domeniul denumirilor geografice;
2. coordonează și monitorizează politica de stat în domeniul denumirilor geografice;
3. dezvoltă și asigură realizarea programelor de stat în domeniul identificării, standardizării, stabilirii, înregistrării, utilizării și protejării (salvgardării) denumirilor geografice;
4. asigură activitatea Comisiei Naționale pentru denumiri geografice;
5. asigură crearea, dezvoltarea și menținerea Registrului denumirilor geografice și asiguraea interoperabilității cu Registrele tematice;
6. asigură schimbul de date cu alte registre de stat prin intermediul soluțiilor guvernamentale

de interoperabilitate în mod gratuit;

1. exercită controlul intern asupra Registrului denumirilor geografice;
2. asigură furnizarea informației din Registrul denumirilor geografice;
3. asigură înregistrarea datelor în Registrul denumirilor geografice;
4. asigură conformitatea datelor cu cerințele IDS în Registrul denumirilor geografice;
5. determină cerințele, normele și regulile uniforme în domeniul denumirilor geografice.

**Articolul 7. Atribuțiile entităților publice**

Entitățile publice, în limitele prezentei legi:

1. implementează politica de stat în domeniul denumirilor geografice;
2. solicită avizul consultativ al Comisiei Naționale pentru denumiri geografice;
3. stabilesc denumirile geografice a obiectelor de importanță națională, din domeniul său de competență;
4. elaborează acte normative de stabilire a denumirilor geografice pentru obiectele din

competența sa;

1. informează Comisia Națională pentru denumiri geografice și deținătorul Registrului denumirilor geografice despre stabilirea denumirii geografice în conformitate cu prevederile prezentei legi.

**Articolul 8. Atribuțiile Comisiei Naționale pentru denumiri geografice**

(1) Comisia Națională pentru denumiri geografice este o structură organizațională creată pentru asigurarea respectării cadrului legal în procesul stabilirii denumirii obiectelor geografice, și va activa în baza Regulamentului aprobat de Guvern.

(2) Comisia Națională pentru denumiri geografice este formată din reprezentanții autorității publice centrale responsabile de politici în domeniul denumirilor geografice, autorității publice centrale responsabile de planificare spațială, urbanism și amenajarea teritoriului, mediului științific și academic în domeniul denumirilor geografice, autorităților publice locale (CALM) și entității publice responsabile de ținerea Registrului denumirilor geografice.

(3) Comisia Națională examinează cererile de stabilire a denumirilor geografice;

(4) Comisia Națională emite aviz asupra dosarului de stabilire a denumirilor geografice.

**Articolul 9. Atribuțiile autorităților administrației publice locale de nivelul întîi**

Autoritățile administrației publice locale de nivelul întîi:

1. stabilesc denumirea obiectelor amplasate în limitele teritorial administrative ale unității administrativ-teritoriale, cu excepția celor care fac parte din competența autorităților publice centrale de specialitate. Pentru obiectele amplasate pe două sau mai multe unități administrative - teritoriale atribuirea denumirii se realizează de către autoritățile administrației publice locale din unitățile administrativ teritoriale respective;
2. organizează consultări publice pe marginea cererii de denumire/redenumire a obiectului amplasat în limitele unității administrative - teritoriale;
3. emit acte normative de stabilire a denumirilor geografice pentru urmarea aprobare în limitele unității administrativ-teritoriale;
4. prezintă actele normative elaborate ce țin de stabilirea denumirilor geografice, Comisiei Naționale pentru denumiri geografice și deținătorului Registrului denumirilor geografice în conformitate cu prevederile prezentei legi.

**Capitolul III**

**STABILIREA DENUMIRILOR GEOGRAFICE**

**Articolul 10. Denumirile geografice cu caracter obligatoriu**

(1) Denumirea geografică se stabilește pentru următoarele obiecte:

1. unitatea administrativ teritorială;
2. partea componentă a municipiului/orașului/comunei/satului;
3. artera de circulație și zona de circulație publică;
4. gară, stație de așteptare, aeroport, aerodrom, port, far, doc, poduri;
5. drumuri de importanță națională, locală și drumuri private;
6. obiecte naturale;
7. monumente istorice și culturale;
8. obiecte și arii protejate de stat;
9. regiunea și zona geografică;
10. obiect geografic sau topografic de interes public sau istoric.

(2) Pentru evidențierea prin denumire a obiectului geografic nespecificat în alin. (1) acestuia îi poate fi atribuită denumirea geografică.

(3) Stabilirea denumirilor geografice pentru bunuri imobile și părți componente ale acestora nu este obligatorie. Denumirea geografică poate fi atribuită acestora pentru evidențierea obiectului în baza denumirii geografice.

**Articolul 11. Stabilirea denumirilor geografice**

(1) Stabilirea denumirilor geografice se realizează în timpul cartografierii teritoriului, cercetărilor toponimice sau în timpul pregătirii cererii pentru atribuirea denumirii geografice.

(2) La stabilirea denumirilor geografice:

1. se iau în considerare caracteristicile geografice, istorice, naționale, etnice, lingvistice și de altă natură ale vieții populației locale;
2. se exclud denumirile asemănătoare sau cele care pot crea confuzii;
3. se exclud denumirile incompatibile cu istoria, tradițiile și cultura popoarelor ce locuiesc în zonă.

(3) Stabilirea denumirilor geografice poate fi inițiată de către:

1. autoritățile publice centrale;
2. autoritățile publice locale;
3. grup de experți lingvistici;
4. persoane fizice și/sau juridice ce au afiliere cu obiectul denumirii geografice.

(4) Cererea de atribuire a denumirilor geografice sau de schimbare a denumirilor se adresează Comisiei Naționale pentru denumiri geografice.

(5) Comisia Națională pentru denumiri geografice pregătește dosarul denumirii geografice și expediază autorității publice locale în raza teritorială a căreia este amplasat obiectul, solicitarea de organizare a consultărilor publice, însoțită de cererea de denumire/redenumire.

(6) Decizia autorității administrației publice locale adoptată în urma consultărilor publice cu propuneri privind denumirea geografică este expediată Comisiei Naționale pentru denumiri geografice.

(7) Avizul Comisiei Naționale pentru denumiri geografice este expediat autorității abilitate cu aprobarea actului normativ. Un exemplar al avizului urmează să fie expediat autorității publice locale în raza teritorial administrativă a căreia este amplasat obiectul pentru informare.

(8) Denumirea geografică este stabilită prin act normativ emis de autoritatea publică abilitată în modul stabilit de legislaţie, în vigoare la data aprobării. Actul normativ de stabilire a denumirii geografice urmează să conțină cel puțin următoarele date:

1. denumirea geografică (oficială și neoficială, dacă există);
2. tipul obiectului;
3. harta cu indicarea amplasamentului obiectului diferențiat.

(9) Autoritatea competentă în domeniul denumirilor geografice poate refuza atribuirea denumirii geografice dacă:

1. denumirea geografică solicitată spre atribuire contravine prevederilor capitolului IV din prezenta lege;
2. obiectul geografic pentru care a fost înaintată cererea nu poate fi diferențiat în mod clar.

**Articolul 12. Cerințe pentru atribuirea denumirilor geografice**

(1) Denumirea obiectelor infrastructurii de transport și inginerești, inclusiv aeroporturi, aerodromuri, gări, porturi, docuri, stații de așteptare, poduri și altor obiecte, de regulă, derivă de la denumirea așezărilor sau părților componente ale acestora, de la obiecte geografice lângă care sunt amplasate.

(2) Denumirea geografică trebuie să reflecte opiniile locuitorilor din teritoriul obiectului geografic, să indice trăsăturile caracteristice ale acestui obiect sau particularitățile și activitățile populației din teritoriul corespunzător, să ia în considerație condițiile naturale, geografice, istorice, naționale, etnografice, culturale, sociale, dar și caracteristicile zonei în care este situat obiectul.

(3) Se interzice:

1. atribuirea aceleiași denumiri mai multor obiecte geografice omogene în cadrul unei unități administrativ-teritoriale;
2. atribuirea numelui oamenilor iluștri în timpul vieții sale;
3. atribuirea denumirii care nu are asocieri cu patrimoniul istoric și cultural;
4. utilizarea doar a cifrelor;
5. utilizarea abreviațiilor sau expresiilor nonverbale;
6. atribuirea denumirii care contravine intereselor publice și normelor morale.

**Articolul 13. Cerințe pentru redenumirea obiectului geografic**

(1) Redenumirea obiectelor geografice este admisă:

1. dacă două sau mai multe obiecte geografice omogene în cadrul unei unități administrativ-teritoriale au același denumire, fapt care îngreunează identificarea acestora sau creează confuzii;
2. dacă un obiect geografic este indicat printr-o abreviere, cifră, semn nonverbal sau frază care nu îndeplinește cerințele legislației cu privire la denumiri geografice;
3. pentru a readuce obiectului geografic denumirea sa istorică;
4. pentru a readuce obiectului geografic denumirea cunoscută pe scară largă în trecut și în prezent;
5. în cazul modificării funcției sau destinației obiectului geografic;
6. dacă ortografia actuală a denumirii geografice în limba română sau altă limbă nu respectă regulile de ortografiere ale limbii respective și nu corespunde tradițiilor de utilizare a denumirii în acea limbă.

(2) Redenumirea obiectului geografic se supune cerințelor pentru atribuirea denumirii obiectului geografic.

**Articolul 14. Particularitățile atribuirii denumirilor geografice și redenumirii obiectelor geografice**

(1) În cazul atribuirii denumirilor geografice sau redenumirii obiectelor geografice, dosarul urmează să conțină opinia autorității administrației publice locale în raza teritorială a căreia este amplasat obiectul pentru asigurarea respectării opiniei populației care locuiește pe teritoriul ce ține de obiectul geografic determinat.

(2) Comisia Națională pentru denumiri geografice notifică în scris proprietarul despre intenția atribuirii denumirii geografice sau redenumirii obiectului aflat în proprietatea sa sau obiectului amplasat pe terenul aflat în proprietatea sa și solicită expunerea opiniei acestuia. Proprietarul obiectului sau terenului pe care este amplasat obiectul prezintă opinia sa în formă scrisă în termen de 15 zile de la primirea notificării. La expirarea termenului stabilit opinia proprietarului, neprezentată în termen, se consideră pozitivă și acceptată.

(3) În cazul în care atribuirea denumirii geografice sau redenumirii obiectului geografic se realizează la inițiativa unui grup de persoane fizice sau juridice, aceștea trebuie să anexeze la cererea adresată Comisiei Naționale pentru denumiri geografice argumentarea denumirii propuse.

**Articolul 15. Publicitatea denumirilor geografice**

Autoritatea competentă în domeniul denumirilor geografice informează în termen de 10 zile din momentul stabilirii denumirii:

1. Comisia Națională pentru denumiri geografice;
2. Deținătorul Registrului denumirilor geografice.

**Capitolul IV**

**CERINȚE PENTRU DENUMIRI GEOGRAFICE**

**Articolul 16. Limba denumirilor geografice**

(1) Denumirile geografice urmează a fi scrise în limba română.

(2) Prin derogare de la prevederile alineatului (1), sunt admise excepții condiționate de aspecte istorice și/sau culturale. La examinarea excepției se va lua în considerare limba vorbită de către locuitorii din acea regiune.

(3) Obiectele geografice amplasate la hotarul de stat, precum și corpurile de apă interstatale se denumesc în limba română.

(4) Denumirea obiectelor geografice utilizate atât în țară, cît și peste hotare, în materialele cartografice urmează să fie scrisă în limba română și/sau într-o limbă străină, după necesitate. Ortografia denumirilor în limba străină va respecta standardele internaționale de transliterare.

(5) Prin derogare de la prevederile alineatului (4), pentru macro toponimele, ortografierea cărora este tradițional diferită de cea din limba română, se va utiliza ortografia limbii străine. În acest caz, la scrierea denumirii obiectelor geografice se vor utiliza cu prioritate formele tradiționale din limba străină în raport cu formele de transliterare.

**Articolul 17. Ortografierea denumirilor geografice**

(1) Denumirile geografice se scriu în limba română, cu grafie latină.

(2) Ortografierea denumirilor geografice atribuite într-o altă limbă decât cea română trebuie să respecte regulile de ortografie ale limbii corespunzătoare.

(3) Denumirea geografică atribuită în altă limbă decât cea română se transliterează sau se transcrie în limba română conform regulilor stabilite.

(4) Ortografierea denumirilor, care au aceeași origine sau uzanță, atribuite obiectelor geografice dintr-un teritoriu geografic, urmează să fie identică.

**Articolul 18. Denumirea geografică oficială**

(1) Un obiect geografic poate avea o singură denumire geografică oficială într-un anumit moment în limba română sau în altă limbă oficială.

(2) Nu se admite atribuirea unui obiect geografic a două sau mai multe denumiri geografice oficiale în limba română sau în altă limbă oficială într-un singur moment.

(3) Dacă un obiect geografic este cunoscut în zonă sub diferite denumiri în diferite limbi, denumirea geografică oficială poate fi recunoscută acestui obiect în fiecare limbă.

**Articolul 19. Denumirea geografică neoficială**

(1) Denumirea geografică neoficială este o denumire geografică alternativă a unui obiect geografic care dispune de denumire geografică oficială.

(2) Denumirea geografică neoficială poate fi utilizată pe hărți între paranteze lângă sau sub denumire oficială, dacă spațiul permite.

**Articolul 20. Denumirea geografică dublă**

(1) Dacă două denumiri se bucură de o utilizare paralelă stabilă, denumirea oficială poate fi recunoscută ambelor denumiri, fiind scrisă ca o singură denumire separată prin cratimă.

(2) În situații excepționale sau atunci cînd substituirea unei denumiri geografice poate crea confuzii, iar utilizarea acesteia este instabilă și neînsemnată, se admite denumirea geografică dublă dacă se atestă denumiri geografice uzuale sau bine cunoscute.

**Capitolul V**

**IDENTIFICAREA ȘI STANDARDIZAREA DENUMIRILOR GEOGRAFICE**

**Articolul 21. Identificarea denumirilor geografice**

(1) Denumirile geografice se identifică în temeiul actelor autorităților și entităților publice, publicațiilor cartografice, enciclopedice, bibliotecare, statistice, arhivistice și istorice, precum și prin consultarea cetățenilor care locuiesc pe teritoriile respective.

(2) Identificarea denumirilor geografice înscrise în surse istorice se realizează prin consultarea istoricilor, geografilor, lingviștilor, altor specialiști paralel cu efectuarea lucrărilor cartografice și/sau cercetări toponimice.

**Articolul 22. Standardizarea denumirilor geografice**

(1) Activitatea de standardizare a denumirilor geografice se efectuează pentru ajustarea și determinarea ortografierii uniforme a denumirilor geografice, luînd în considerare interesele naționale, geografice, istorice, naturale, etnografice, sociale, culturale și alte condiții, precum și rezultatele cercetărilor științifice.

(2) În documentele oficiale, cartografice, bibliotecare, enciclopedice, educaționale, etc., se utilizează denumirea geografică oficială.

**Capitolul VI**

**ÎNREGISTRAREA, UTILIZAREA ȘI PROTEJAREA (SALVGARDAREA) DENUMIRILOR GEOGRAFICE**

**Articolul 23. Înregistrarea denumirilor geografice**

(1) Denumirile obiectelor geografice se supun evidenței de stat și se înregistrează în Registrul denumirilor geografice de către entitatea publică responsabilă de ținerea acestui registru..

(2) Scopul creării și utilizării Registrului denumirilor geografice este înregistrarea și colectarea informației despre denumirile geografice de pe teritoriul Republicii Moldova, prelucrarea, stocarea și furnizarea către utilizatori în vederea unificării practicii utilizării denumirilor geografice.

(3) Procedura înregistrării și evidenței de stat a denumirilor geografice se stabilește prin regulament aprobat de Guvern.

**Articolul 24. Utilizarea denumirilor geografice**

(1) Denumirile geografice oficiale sunt utilizate în documentația autorităților publice centrale și locale, în actele ce confirmă domiciliul, reședința sau locația, pe hărți geografice, pe indicatoare, în materiale educaționale, etc.

(2) Denumirea geografică dublă va fi utilizată în ordinea înscrisă în Registrului denumirilor geografice.

(3) În literatura de referință se utilizează cu precădere denumirea geografică oficială în limba română sau într-o altă limbă recunoscută oficial. Aceasta poate fi completată cu denumirea geografică neoficială sau denumirea geografică atribuită într-o altă limbă.

**Articolul 25. Protejarea (salvgardare) denumirilor geografice**

(1) Denumirile geografice sunt protejate de stat.

(2) Nu este admisă înlocuirea neautorizată a denumirilor geografice și utilizarea denumirilor geografice denaturată.

**Articolul 26. Controlul utilizării și protejării (salvgardării) denumirilor geografie**

Controlul utilizării și protejării (salvgardării) denumirilor geografice, în limitele competențelor, este efectuat de către:

a) autoritățile publice centrale;

b) autoritatea publică centrală responsabilă de domeniul denumirilor geografice;

c) autoritățile publice locale în limitele competențelor și teritoriului administrat.

**Capitolul VII**

**DISPOZIȚII FINALE ȘI TRANZITORII**

**Articolul 27. Finanțarea lucrărilor în domeniul denumirilor geografice**

(1) Finanțarea lucrărilor în domeniul denumirilor geografice se efectuează din contul bugetului de stat și a altor surse legale.

(2) Finanțarea lucrărilor din contul bugetului de stat:

a) stabilirea, standardizarea și înregistrarea denumirilor geografice;

b) ținerea Registrului denumirilor geografice;

c) elaborarea și editarea cataloagelor oficiale și atlaselor, literatura de referință ale denumirilor geografice și hărților;

(3) Finanțarea lucrărilor de stabilire a denumirilor geografice, a părților constitutive ale unităților administrative teritoriale, arterelor de circulație și zonelor de circulație publică, se realizează din contul bugetului unității administrativ-teritoriale respective.

(4) Finanțarea lucrărilor de stabilire a denumirilor geografice a obiectelor geografice inițiate de către autoritățile publice centrale, se realizează din contul bugetului de stat din surse financiare prevăzute pentru finanțarea activităților respectivei autorități.

(5) Finanțarea lucrărilor de stabilre a denumirilor geografice inițiate de grupuri de persoanele fizice și juridice rezidente, se realizează din contul solicitanților, cu excepția cazului cînd acestea sînt condiționate de erorile admise de către deținătorul Registrului denumirilor geografice.

**Articolul 28. Soluționarea litigiilor**

(1) Litigiile referitoare la atribuirea, redenumirea sau utilizarea denumirilor geografice se soluționează pe cale extrajudiciară în cadrul Comisiei Naționale pentru denumiri geografice.

(2) În cazul în care litigiul nu a fost soluționat în termen de 60 (șaizeci) de zile din data depunerii contestației sau soluția adoptată nu satisface cerințele uneia dintre părți, acesta din urmă poate fi contestată în procedura contenciosului administrativ în modul stabilit de legislație.

**Articolul 29. Răspunderea pentru încălcarea cadrului normativ în domeniul denumirilor geografice**

Persoanele care se fac vinovate de încălcarea prevederilor cadrului normativ în domeniul denumirilor geografice, poartă răspundere în conformitate cu legislația în vigoare.

**Articolul 30. Dispoziții finale**

(1) Prezenta lege intră în vigoare la 3 luni de la data publicării în Monitorul Oficial al Republicii Moldova.

(2) Guvernul, în termen de 6 luni, va aduce actele sale normative în conformitate cu prezenta lege.

**PREȘEDINTELE PARLAMENTULUI**